Hrúturinn 2020 | Krabbameinsfélag Akureyrar og nágrennis
Hrúturinn - tékkað á pungnum!
Fimmtudaginn 5. mars verður haldið málþing í Hofi undir yfirskriftinni "Karlar og krabbamein". Málþingið er hluti af árvekniátaki sem Krabbameinsfélag Akureyrar og nágrennis (KAON) stendur fyrir í samvinnu við Akureyrarstofu og Krabbameinsfélag Íslands. Dagskráin hefst kl. 16:00 með fræðslu þar sem verður meðal annars hægt að þukla gervipung og leita að meini.
Málþingið sjálft hefst í Hömrum kl. 17:00. Ásthildur Sturludóttir, bæjarstjóri á Akureyri, flytur opnunarávarp og Sólmundur Hólm fer með gamanmál. Erindi á málþinginu flytja Guðmundur Otti Einarsson, sérfræðingur í almennum lyflækningum, Þorgnýr Dýrfjörð, heimspekingur, Birkir Baldvinsson og Sigrún Elva Einarsdóttir, sérfræðingur í fræðslu og forvörnum. Fundarstjóri verður Friðbjörn Reynir Sigurðsson, lyf- og krabbameinslæknir. Málþingið er öllum opið og er enginn aðgangseyrir.
Í tengslum við átakið fer fram áheitasöfnunin Aur fyrir eista. Upphafsmenn söfnunarinnar eru starfsmenn Fasteignasölu Akureyrar sem óskuðu eftir því að fá að styrkja félagið um ákveðna upphæð fyrir hvert eista hjá fyrirtækinu og skora þeir á önnur fyrirtæki að gera slíkt hið sama í tilefni af Hrútnum. Einnig hefur JMJ herrafataverslun látið sauma sérstaka Hrútaklúta sem seldir eru í verslun JMJ og á málþinginu í Hofi þann 5. mars. Allur ágóði af sölu þeirra rennur óskiptur til Krabbameinsfélags Akureyrar og nágrennis.
Hrúturinn er táknmynd fyrir karlmann sem á yfirborðinu er hrjúfur og tignarlegur en undir niðri er mjúku hliðina að finna. Hvað gerir karlmaður sem greinist með lífsógnandi sjúkdóm? Hvernig geta félagarnir stutt við hann? Hver eru helstu einkenni krabbameina í körlum?